Eigendur flutningaskpisins Ever Given sem situr fast í Súes-skrðinum, vonast til þess að hægt verði að ná skipinu á flot í kvöld, en það hefur lokað allri umferð um þessa mikilvægu siglingaleið síðan á þriðjudag.
Skipið er í eigu japanska fyrirtækisins Shoe Kisen og sagði Yukito Higaki stjórnarformaður þess á blaðamannafundi í gærkvöld að 10 dráttarbátar vinni nú að því að losa skipið. Þá er unnið að því að dýpka skurðinn þar sem skipið er strandað. Higaki segist vongóður um að jafnvel takist að losa skipið í kvöld. Engin ummerki eru um skemmdir á skipinu, stýri þess eða vélum Um leið og það kemst á flot verði hægt að rétta það af og opna aftur fyrir umferð um skurðinn. Flutningaskip sem sigla á milli Asíu og Evrópu hafa þurft að sigla fyrir suðurodda Afríku en sú leið er sjö þúsund kílómetrum lengri og tekur tvær vikur til viðbótar. Þá bíða enn um 200 skip við skurðinn. Takist ekki að losa Ever Given fljótlega gæti þurft að taka gámana af því en það er tímafrekt og gæti jafnvel tekið nokkrar vikur.
Vonir standa til þess að hægt verði að losa flutningaskipið sem þverar Súesskurðinn í kvöld. Það virðist óskemmt og því hægt að rétta það af um leið og það kemst á flot. 